Det store byggefirma, Jesper Thomsen A/S i Hjørring, har fyret alle ansatte.

Det ser ud til at være slut for et af de store byggefirmaer i Hjørring Kommune, Jesper Thomsen A/S. NORDJYSKE erfarer, at medarbejderne har fået den triste besked af direktør Jesper Thomsen via en sms med ordlyden: - Kære medarbejder hos Jesper Thomsen A/S. Det er med stor beklagelse og sorg, at jeg må meddele at jeg har valgt at indgive en konkursbegæring. Dette betyder at du IKKE skal møde på arbejde mandag d. 6. januar. Du skal straks henvende dig i din A-kasse. Langt de fleste af de cirka 60 ansatte er organiseret hos 3F. TV2/Nord har været i kontakt med Jens Madsen, der er faglig sekretær hos byggegruppen i 3F. - Alle medarbejdere er hjemsendt. De er blevet opsagt fra i dag, hvor de fik en SMS med den triste melding. - Vi har desuden på fornemmelsen, at Jesper Thomsen A/S indleverer en konkursbegæring i løbet af ugen, siger Jens Madsen til TV2/Nord.